Асама () са серия броненосни крайцери на Японския имперски флот. Името на главния кораб на проекта идва от вулкана Асама в централната част на остров Хоншу. Проектирани са във Великобритания и представляват усъвършенствана версия на чилийския крайцер „О’Хигинс“. В периода 1896 – 1899 г. на стапелите на фирмата „Армстронг“ са построени и двата кораба от този тип. Те имат активно участие в Руско-японската война, в това число и в Цушимското сражение, където и двата кораба получават повреди. След това участват в Първата световна война. След нея „Асама“ е преоборудван в учебно-тренировъчен кораб в 1921 г. и като плаваща казарма по-късно до 1945 г. „Токива“ бил преправен на минен заградител през 1922 г. и като такъв участва във Втората световна война, потопен е след получени повреди от авиационно нападение на 9 август 1945 година.